ЗэIузэпэщ ящI
Налшык щыIэ Абхъазым и утыр зэIузэпэщ щIыным адэкIи пащэнущ.
Иужьрей илъэситI зэкIэлъыкIуэм абы зэхъуэкIыныгъэшхуэхэр игъуэтащ: асфальтым и пIэкIэ плиткэ дахэхэмкIэ къращIыкIащ, и хъуреягъыр къахухьащ, лъэныкъуитIымкIи иIэ дыхьэпIэхэр автотранспортым хузэхуащIри, лъэсырызекIуэхэм хуиту хузэIуахащ, тетIысхьэпIэхэр щагъэуващ.
Дауэдапщэ Iэтахэр зэрыщрагъэкIуэкIым и мызакъуэу, мыбы сабийхэми балигъхэми я зэманыр щагъакIуэ, коляскэ зыIыгъ анэхэми хуиту къыщакIухь. Утыр егъэдахэ и кIыхьагъкIэ егъэкIэкIа жыгхэм я лъабжьэм щхъуантIагъэхэр екIуу зэрыщыхасам.
Мыбдеж щызэфIагъэкIа лэжьыгъэхэм ящыщщ, тхьэмахуэ махуэхэм ирагъэкIуэкI мэкъумэш жармыкIэм къекIуалIэ IуэхущIапIэхэм я транспортхэми щэхуакIуэхэми я увыIэпIэр щхьэхуэу асфальткIэ къызэрыращIыкIари. Апхуэдэу, транспорт куэд щызекIуэ Лениным и проспектыр зэпыбупщIу утым уихьэн хуей щыхъукIэ, дыхьэпIитIми яхуэзанщIэу тращIыхьа гъуэгу зэпрыкIыпIэхэр лъэсырызекIуэхэм сэбэпышхуэ къахуэхъуащ. Iыхьэ зыбжанэу зэпыудауэ кърахьэлIа лэжьыгъэхэм дяпэкIи къыпащэнущ: дыхьэпIэ къэс пандусхэр щагъэувынущ, щхъуантIагъэ гъэкIыпIэхэр гъэщIэрэщIауэ къахухьынущ. Лэжьыгъэ псори и кIэм нагъэсмэ, шэч хэлъкъым, Абхъазым и утыр зэIузэпэщ дыдэ зэрыхъунум.
Шэрэдж Дисэ.
